ÅRSMELDING FRA FOTBALLGRUPPA

Bjørn Hårberg

SPORTSLIG

Vi har deltatt med lag i følgende klasser:

· Tre mygglag for aldersgruppen 5–8 år

· Jenter 9-10 år

· Gutter 9-10 år
· Gutter 12 år

· Jenter 13 år
Også i år har mygglagene deltatt i Myggturnering på Lyng stadion, mens de aldersbestemte lagene har deltatt i den lokale serien. I tillegg har alle lagene deltatt på en eller flere av følgende cuper:

Byggmakker cup i Verdalshallen, Post-cup på Moan stadion, Levanger samt COOP-cup på kunstgressbanen

For aldersgruppen 14-16 år har vi hatt samarbeidslag med Stiklestad og Vuku. I tillegg til at disse lagene har deltatt i serien, så var 14 åringene i Østersund på Storsjøcupen.

Vi har stilt med både dame- og herrelag i 7’er serien.

Innsatsen og resultatene har vært meget bra, og det er mange motstandere som har reist slukøret hjem fra Leksdal stadion, etter å ha blitt  ”ruinnspælt tå Løksdalingan”!!

KURS OG MØTER

Leder og nestleder har deltatt på flere møter sammen med de andre idrettslagene i kommunen. Temaene har i hovedsak gått på samarbeid, og trener- og spillerutvikling.

Det har også vært flere møter for å evaluere og videreføre de samarbeidsavtaler vi har med fotballgruppa i Stiklestad og Vuku IL. Erfaringene med dette er gode, og vi får gjennom dette samarbeidet muligheten til å gi et bra tilbud til ungdommene, etter hvert som de blir så gamle at de bør spille ”11-fotball”. 

Noen av trenerne har deltatt på trenerkurs, og det er flere av lagets medlemmer som har deltatt på dommerkurs.

ØKONOMI

Årets regnskap er gjort opp med ett overskudd på  kr. 26 659,- et resultat styret sier seg godt fornøyd med. Fotballgruppas inntektskilder er vakthold i amfiet under olsok, 

annonsesponsorer i terminlista, produksjon og salg av kornband og deler av overskuddet 

fra spilleautomat på Boby’n. På kostnadssiden er de største utgiftspostene påmeldingsavgift for deltagelse i serie og cuper, samt leie av Stiklestadhallen til innendørstrening.

ANNET

Fotballgruppa disponerer tre økter i Stiklestadhallen hver onsdag i tidsrommet 18.00-22.30.

Foreløpig leier vi ut to av øktene, men disse vil vi ta i bruk etter hvert som lagene ønsker å starte med innendørstrening.

Fotballsesongen 2006 ble i år også avsluttet med premieutdeling, der 54 unger i alderen

5-12 år fikk hver sin fotballpokal for innsatsen.

Vi vil spesielt takke alle trenere og oppmenn for innsatsen i året som gikk. Likeledes en stor takk til alle som stiller opp som vakt under olsok på Stiklestad. 

